《宋徽宗秋林野雀》
明代·童冀

君不闻虞廷盛时凤来仪，圣贤饬戒惟时几。又不闻商宗肜日雉雊鼎，君臣遇灾克修省。

古来理乱良靡常，居安虑危邦乃昌。我闻宣和全盛日，廊庙怀安事游逸。

三边不动无烟尘，四海徵求到花石。紫宸退朝清昼閒，霜林好鸟声间关。

乘閒适意一挥洒，岂意流落传人间。海上盟寒朔风急，辽水经年断消息。

青城月冷乌夜啼，一枝莫遂鹪鹩栖。嗟乎虞廷凤，商鼎雉，千载何人知此意。

日落梁园鸟雀悲，龙沙或冇清梦归。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。